Diari Oficial de la Generalitat Valenciana


Sumari del DOGV 5111, del 10-10-2005 (2005/11476)

Resolució de 26 de setembre de 2005, del conseller de Territori i Habitatge, per la qual se sotmet a informació pública l'expedient relatiu a la modificació núm. 2 del Pla especial director d'usos i infraestructures Ciutat de la Llum d'Alacant, relatiu a canvis de qualificació i ús de part de les àrees NPP (especial protecció paisatgística) i NNL (recreativa ús industrial audiovisual).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5111

Data del DOGV
:   10-10-2005

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/11795


Organisme emissor
:   Conselleria de Territori i Habitatge

Tipus de document
:   Anunci

Resolució de 26 de setembre de 2005, del conseller de Territori i Habitatge, per la qual se sotmet a informació pública l'expedient relatiu a la modificació núm. 2 del Pla especial director d'usos i infraestructures Ciutat de la Llum d'Alacant, relatiu a canvis de qualificació i ús de part de les àrees NPP (especial protecció paisatgística) i NNL (recreativa ús industrial audiovisual). [2005/X11139]
  
Després d'examinar el Projecte de modificació núm. 2 del Pla especial director d'usos i infraestructures Ciutat de la Llum d'Alacant, relatiu a canvis de qualificació i ús de part de les àrees NPP (especial protecció paisatgística) i NNL (recreativa ús industrial audiovisual) i tenint en compte els següents,
  
Antecedents de fet
  
Primer
  
El precitat Pla especial va ser aprovat definitivament per la Conselleria d'Obres Públiques, Urbanisme i Transports, el dia 5 de març de 2001.
  
Aquest planejament especial s'emmarca dins de les actuacions del Govern Valencià per a reforçar l'oferta turística de la nostra Comunitat Autònoma. Es tracta d'una actuació pública que la Generalitat realitza en l'exercici de les competències que té atribuïdes en matèria de turisme i desenvolupament econòmic regional.
  
Segon
  
Constituïx l'objecte del present expedient la modificació núm. 2 del Pla especial director d'usos i infraestructures, en alguns aspectes que afecten el sòl qualificat pel pla com a no urbanitzable de protecció paisatgística (NPP) i com a no urbanitzable comú recreatiu d'ús industrial audiovisual (NNL).
  
Tercer
  
El projecte consta de memòria, fitxes normatives, plànols i estudi d'impacte ambiental.
  
Quart
  
Consta en l'expedient informe emés pel Servei Territorial de Planificació i Ordenació Territorial d'Alacant de data 21 de juny de 2005.
  
Fonaments de dret
  
Primer
  
Respecte del procediment, el present projecte ha de tramitar-se conforme determina l'article 55.1 de la Llei 6/1994, reguladora de l'activitat urbanística (LRAU) i el seu concordant article 175 del Reglament de planejament de la Comunitat Valenciana, aprovat per Decret 201/98 del Govern Valencià. En efecte, segons el que disposen els precitats articles, la modificació dels plans urbanístics se subjectarà a les mateixes normes que s'establixen per a la seua formació.
  
Per això, amb caràcter general, s'exigix que tot canvi o substitució de determinacions en els plans ha de complir el mateix procediment legalment previst per a la seua aprovació. El Projecte de modificació núm. 2 del Pla especial d'usos i infraestructures Ciutat de la Llum, es tramitarà d'acord amb el que disposen els articles 99, 37 a 43 de la LRAU i l'article 168 de l'esmentat Reglament de planejament.
  
D'acord amb la normativa citada, correspon a aquesta Conselleria de Territori i Habitatge, com a promotora del projecte, la convocatòria d'informació pública de la present modificació, i s'inserixen els corresponents anuncis en el Diari Oficial de la Generalitat Valenciana i en un periòdic d'àmplia difusió en les localitats afectades pel canvi d'ordenació.
  
Durant l'exposició pública el projecte diligenciat ha de trobar-se depositat, per a consulta pública, a l'Ajuntament d'Alacant i al Servei Territorial de Planificació i Ordenació Territorial d'Alacant. Així mateix, simultàniament, han de demanar-se els preceptius informes de les administracions sectorials que puguen veure's afectades en les seues competències per la modificació proposada i els dictàmens dels ajuntaments afectats.
  
D'altra banda, el director general de Planificació i Ordenació Territorial posseïx la competència per a l'elaboració i l'aprovació provisional de la modificació del present instrument de planejament urbanístic, segons el que disposen els articles 38.3 de la LRAU i 9 del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat, i això sense perjudici que l'aprovació definitiva correspon al conseller de Territori i Habitatge, per raó del que establixen els articles 39.1 de la LRAU i 6 del Reglament dels òrgans urbanístics de la Generalitat Valenciana.
  
Segon
  
Quant al fons de l'assumpte, la proposta consistix a modificar la qualificació d'una parcel·la de 52.423,05 m2, actualment qualificada com a sòl no urbanitzable de protecció paisatgística, i qualificar-la com a sòl no urbanitzable comú recreatiu. L'objecte és donar continuïtat a l'àrea recreativa del complex, amb la creació d'un Back-lot (rodatge d'exteriors) de 204.505 m2 que, segons els experts de l'audiovisual, és la requerida per les productores per a poder rodar en exteriors de forma adequada.
  
A canvi, es proposa el canvi de qualificació d'una parcel·la de 52.892,57 m2, actualment qualificada com a sòl no urbanitzable comú recreatiu, que passaria a estar qualificada com a sòl no urbanitzable de protecció paisatgística. L'objecte és preservar una zona que, segons l'estudi d'impacte ambiental realitzat posseïx una riquesa d'hàbitat i vegetació natural, qualitat i fragilitat visual, que fan recomanable la seua protecció. La modificació no suposa una alteració de la classificació del sòl establida en el pla, ni introduïx cap variació en l'ordenació urbanística que afecte el compliment dels estàndards urbanístics.
  
S'inclou la fitxa normativa núm. 1 de les normes urbanístiques referent a l'àrea NNL, així com plànols modificats de classificació, qualificació i usos i de propostes d'àrees que s'han de protegir i actuacions mediambientals. Inclou igualment l'estudi d'impacte ambiental.
  
Tercer
  
El projecte de modificació plantejat es considera jurídicament coherent amb les previsions del Pla especial director d'usos i infraestructures Ciutat de la Llum i no resulta contrari a les determinacions contingudes en la legislació vigent en matèria d'urbanisme i ordenació territorial, per la qual cosa procedix l'inici del procediment previst legalment per a la seua aprovació, si és el cas de la present modificació.
  
En definitiva, el projecte resulta adequat per a les finalitats preteses i la modificació plantejada apareix plenament justificada en criteris de racionalitat i proporcionalitat per a l'interés públic, i s'adequa a les determinacions contingudes en la legislació vigent en matèria d'urbanisme i ordenació territorial.
  
Quart
  
El conseller de Territori i Habitatge és competent per a adoptar la present resolució, conforme al que disposa l'article 6 del Decret 201/2003, de 3 d'octubre, del Consell de la Generalitat, pel qual s'aprova el Reglament dels òrgans urbanístics de la Generalitat Valenciana.
  
Vistos els preceptes legals citats i la resta de de general i pertinent aplicació, resolc:
  
1. Sotmetre a informació pública el Projecte de modificació núm. 2 del Pla especial director d'usos i infraestructures Ciutat de la Llum d'Alacant relatiu a canvis de qualificació i ús de part de les àrees NPP (especial protecció paisatgística) i NNL (recreativa ús industrial audiovisual), juntament amb l'estudi d'impacte ambiental.
  
El període d'informació pública és de vint dies, comptadors a partir del dia següent a la publicació de la present resolució en el DOGV, durant el qual es poden presentar al·legacions i suggeriments davant d'aquesta Conselleria de Territori i Habitatge (c/ Francesc Cubells, 7 a València 46496) o als Serveis Territorials de Planificació i Ordenació Territorial d'aquesta Conselleria a Alacant (av. Aguilera 1, d'Alacant, 03026). On es trobarà depositat el Projecte degudament diligenciat, com també a l'Ajuntament d'Alacant, per a la seua consulta pública.
  
2. Sol·licitar dictamen sobre el projecte sotmés a informació pública a l'Ajuntament d'Alacant.
  
3. Així mateix, sol·licitar informe de les administracions sectorials que puguen veure's afectades per la modificació.
  
4. Publicar aquesta resolució en el Diari Oficial de la Generalitat Valenciana, així com una ressenya d'aquesta en un diari no oficial d'àmplia difusió provincial.